# Margarida Borràs

Margarida Borràs (Mallorca, segle XV - València, 28 de juliol de 1460) va ser una dona transgènere valenciana. Fou penjada a la forca per la seva identitat de gènere, i actualment és una icona per a la defensa dels drets LGBT a València.

## Història

Possiblement era filla d'un important notari de Mallorca i degué freqüentar els cercles de l'alta societat valenciana de l'època. Va assolir certa fama a la València més rica. Fou presa i torturada, i va ser executada a la forca a la plaça del Mercat de la ciutat de València, tal com es feia a l'edat mitjana amb els assassins, parricides, uxoricides i sodomites, en aquest cas per identificar-se amb el gènere femení i comportar-se i vestir-se com a tal.

## Icona LGBT

A mitjans dels anys noranta el professor Vicent Josep Escartí va escriure un article sobre els fets al voltant de la mort de Margarida Borràs que assoliria gran rellevància entre els col·lectius de gais, lesbianes i transsexuals a la ciutat de València. L'any 1995 el Col·lectiu Lambda de Lesbianes, Gais i Transsexuals de València va instaurar els Premis 28 de Juny, anomenats des de l'any 2002 Premi Margarida Borràs, per reconèixer les persones i entitats que han destacat pel seu treball contra l'homofòbia, la transfòbia i la bifòbia, així com per la defensa dels drets del col·lectiu LGBT, com a homenatge a la primera persona que consta a València que va morir per l'odi i la discriminació motivats pel sol fet de mostrar-se tal com se sentia.

## Carrer dedicat a la ciutat de València

Al mes de gener de 2016 el Consell per la Dona i per la Igualtat de l'Ajuntament de València va decidir dedicar-li un carrer junt a altres 43 dones que no han tingut l'oportunitat d'obtindre el reconeixement al llarg de la història, i el 17 de maig de 2017 es va col·locar una placa d'homenatge a la plaça del Mercat, on va ésser executada.

## Cultura popular

L'obra teatral Margarida, de Rubén Rodríguez Lucas, es va inspirar en Margarida Borràs. L'autor va rebre el Premi Federico García Lorca de la Universitat de Granada al millor text teatral i l'obra va ser estrenada en el Festival Russafa Escènica de València.

## Referències

* 1 2 3 «Margarida Borràs, una transexual valenciana en el siglo XV» (en castellà). Cascaraamarga.es, 08-06-2014. Arxivat de l'original el 12 de febrer 2020. [Consulta: gener 2016].
* 1 2 3 «La cruel ejecución de Margarida Borrás, la hija del notario que nació hombre» (en castellà). Valenciaplaza.com, 28-05-2014. [Consulta: gener 2016].
* ↑ Rotger, Agnès. Ellesǃ 65 Dones oblidades de la historia. Generalitat de Catalunya. Institut Català de les Dones, p. 58-59. Arxivat 2021-02-06 a Wayback Machine.
* ↑ «Còpia arxivada». La força dels somnis. 25 anys lambda. Catàleg de la mostra expositiva del Col·lectiu Lambda de lesbianes, gais, transsexuals i bisexuals celebrada amb motiu del seu 25é aniversari (1986 - 2011), 2012, pàg. 50. Arxivat de l'original el 2016-01-28 [Consulta: 19 gener 2016].
* ↑ «Las valencianas ilustres recuperan terreno en el callejero de la ciudad» (en castellà). Levante-emv.com, 16-01-2016. [Consulta: gener 2016].
* ↑ «Margarida, Premio Federico García Lorca 2019». El Norte de Castilla, 11, diciembre 2019.